לאלי אספוסיטו

2003–2006: עבודה מוקדמת; "פינת אור", "פלוריסיינטה" ו"קטנטנות"

אספוסיטו ערכה את הופעת הבכורה שלה בטלוויזיה ב"פינת אור", סדרת טלוויזיה לילדים שנוצרה על ידי כריס מורנה, במסגרתה גילמה את אחת הדמויות המשניות, מלנה "קוקו" קבררה. שנה לאחר מכן, הופיעה אספוסיטו כרוברטה ב"פלוריסיינטה", סדרה נוספת של כריס מורנה, אשר זכתה אף היא להצלחה. בשנת 2006, גילמה אספוסיטו את אגוסטינה רוס בעיבוד טלוויזיוני חדש של סדרת הילדים המצליחה ביותר של כריס מורנה, "קטנטנות". בסדרה המחודשת "קטנטנות 2006", היא אף השתתפה בעיבוד הבימתי.
אספוסיטו ערכה את הופעת הבכורה שלה כזמרת בפסי הקול של פינת אור, פלוריסיינטה וקטנטנות. אלבומים אלו נחלו הצלחה מסחרית בארגנטינה ובארצות רבות אחרות, ובראשן ישראל.

2007–2011: פריצה לתודעה עם כמעט מלאכים וטין אנג'לס

בשנת 2007 גילמה אספוסיטו את תפקידה הראשי הראשון בטלוויזיה, כמריאנלה "מר" רינלדי ב"כמעט מלאכים", שנוצרה והופקה גם על ידי מורנה. הסדרה הפכה אחת מתוכניות הנוער הפופולריות ביותר בארגנטינה, אמריקה הלטינית וישראל. ואף מחזיקה בשלושה פרסי מרטין פיירו היוקרתיים, המוענקים בארגנטינה.
במקביל לשידור כמעט מלאכים, אספוסיטו הפכה לאחת מחמשת חברי להקת הפופ המצליחה "טין אנג'לס", בעלת חוזה הקלטות עם סוני BMG, לצד גסטון דלמאו, חואן פדרו לנסאני, ניקולאס ריירה ואאוחניה סוארס. טין אנג'לס זכו להצלחה במדינות כמו ארגנטינה, ישראל, צ'ילה, פרו, ספרד ואורוגוואי. אף על פי ש"כמעט מלאכים" סיימה את שידוריה בשנת 2010, הודיעו חברי הלהקה שהם ימשיכו לעבוד יחד, למעט סוארס, שהוחלפה ברוסיו איגרסבל. משנת 2007 עד 2012, טין אנג'לס הוציאו לאור שישה אלבומי אולפן, מתוכם חמישה הוסמכו כפלטינה ואחד כאלבום זהב בארגנטינה. הם היו גם פרזנטורים למותגים רבים, ביניהם גם קוקה-קולה. הלהקה זכתה בפרס Clarín, פרס בחירת הילדים של ארגנטינה, ושלוש מועמדויות לפרסי קרלוס גרדל.
טין אנג'לס התפרקו בשנת 2012, וערכו את ההופעה האחרונה שלהם ב-11 באוקטובר 2012 בקורדובה. "טין אנג'לס: הסרט", סרט קולנוע בתלת ממד על הטין אנג'לס, יצא לאקרנים בשנת 2013 וסימן את סוף פעילותה של הלהקה.

2011–2013: Cuando me sonreis, "ציד המכשפות", Solamente Vos ו-"A Bailar" 

לאחר תום כמעט מלאכים, אספוסיטו אימצה את כינויה "לאלי", שבו היא הייתה ידועה לחבריה ולבני משפחתה, כשם הבמה שלה.
בשנת 2011, כיכבה אספוסיטו ב-"Cuando me sonreís" (בתרגום חופשי: כשאת מחייכת אלי), סדרת טלוויזיה חדשה שנוצרה על ידי תומאס ז'אנקלביץ', לצד פקונדו ארנה, ג'ולייטה דיאז ובנחמין רוחאס. בשנה שלאחר מכן, הפיעה אספוסיטו כאביגיל וילאמס בהפקה המקומית של בואנוס איירס של ציד המכשפות. אספוסיטו ביצעה את הופעת הבכורה הקולנועית שלה ב-"La Pelea de mi vida" (בתרגום חופשי: קרב חיי) בשנת 2012, בכיכובה לצד מריאנו מרטינס ופדריקו אמאדור.
מאז ינואר 2013, כיכבה אספוסיטו בטלנובלה "Solamente Vos" (בתרגום חופשי: רק את), לצד אדריאן סואר, נטליה אוריירו, אאוחניה סוארס ואנחלה טורס. בטלנובלה גילמה את דמותה של דניאלה, אחת מהדמויות הראשיות בה. בשנת 2013, הודיעה אספוסיטו כי תוציא את אלבומה הראשון כאמנית סולו, "A Bailar". הסינגל המוביל מתוך האלבום, "A Bailar", הפך זמין להורדה דיגיטלית באתר שלה ב-5 באוגוסט, וגרם לאתר לקרוס בשל עומס גולשים. ב-2 בספטמבר, הציגה אספוסיטו את הקליפ של "A Bailar". הקליפ צבר למעלה מ-100,000 צפיות ביוטיוב לאחר 24 שעות, וזכה לכניסה למצעד 20 הגדולים ב-ITunes הישראלי והלטיני.

2014–2015: A Bailar ואספרנסה

קודם להוצאת אלבום הבכורה שלה, הוציאה אספוסיטו את המיני-אלבום "A Bailar", שכלל את השירים "A Bailar" ,"Asesina" ו-"Del Otro Lado". הקליפ ל- "Asesina", הסינגל השני, הועלה לחשבון היוטיוב הרשמי של הזמרת ב-10 במרץ 2014. האלבום הופץ ב-21 במרץ 2014.
בעקבות צאת האלבום, יצאה אספוסיטו לסיבוב הופעות בארגנטינה, אורוגוואי, צ'ילה, ספרד, איטליה וישראל. סיבוב ההופעות היה הרווחי ביותר בארגנטינה לשנת 2015.
במאי 2014, כיכבה אספוסיטו בסרט הפרואני "A los 40". בשנה זו הפכה לאמנית הארגנטינאית הראשונה שזוכה בפרס בחירת הילדים האמריקאי בקטגוריית "האמן הלטיני האהוב ביותר".
בסוף שנת 2014, הזמרת חתמה על חוזה הקלטות עם סוני מיוזיק אנטרטיינמנט ארגנטינה והוציאה את "Mil Años Luz" כסינגל השלישי מ-"A Bailar". כדי לחגוג חתימתה בסוני מיוזיק, פרסמה אספוסיטו מהדורת דלוקס של "A Bailar". באות השנה שימשה אספוסיטו כמופע החימום לריקי מרטין וקייטי פרי.
בשנת 2015, כיכבה אספוסיטו בתפקיד הראשי בטלנובלה "אספרנסה" לצד מריאנו מרטינס.

2016–2017: "SOY", "אישור לבגוד" ושיתופי פעולה מוזיקליים

אספוסיטו הוציאה את אלבום האולפן השני שלה "Soy" ב-20 במאי 2016. האלבום מכר יותר מ-20,000 עותקים בארגנטינה בשלוש שעות, וזכה למעמד של אלבום זהב. האלבום הגיע למקום הראשון במצעד האלבומים הארגנטינאי. הסינגל המוביל מהאלבום, "Soy", יצא ב-5 במאי. הסינגל השני, "Boomerang", יצא ב-5 בספטמבר 2016. נכון למאי 2018, נצפה הקליפ מעל ל-27 מיליוני פעמים. באותה השנה, הופיעה אספוסיטו ברמיקס של אברהם מתאו לשיר "Mueve" מאלבומו "?Are You Ready", בשירו של בריאן קרוס, "Firestarter" מאלבומו השני, "Darkness to Life", ובגרסה הספרדית ללהיט הבינלאומי של הזמרת בייבי K" ,Roma-Bangkok".
באוגוסט, כיכבה אספוסיטו בקומדיה הרומנטית "אישור לבגוד", לצד מרטין פירוינסקי. הסרט גרף כמעט שני מיליוני דולרים ונצפה על ידי כ-370,000 צופים בארגנטינה. הסרט אף הופץ בישראל ב-2017.
אספוסיטו יצאה לסיבוב ההופעות "Soy Tour" באמריקה הלטינית, אירופה ואסיה ב-8 בספטמבר. הביקורות על סיבוב ההופעות בדרך כלל שיבחו את השירה של אספוסיטו ואת ההצגה של המופע, אשר עליו נאמר כי הוא "ממלא את הציפיות של הפופ הבינלאומי כיום." ב-24 באפריל 2016, הגיעה אספוסיטו לישראל לשתי הופעות במסגרת (A Bailar tour). ב-27 ביולי 2017, הוציאה אספוסיטו את הסינגל הראשון מתוך אלבומה השלישי, "Una Na". ב-19 בספטמבר הוציאה אספוסיטו וידאו קליפ של השיר, אשר נצפה - נכון לחודש מאי 2018, מעל ל-18 מיליון פעמים. בנובמבר 2017 הוציאה אספוסיטו את הסינגל השני מתוך האלבום, "Tu Novia". באותו החודש, החלה את סיבוב ההופעות השלישי שלה, Lali en Vivo, על מנת לקדם את אלבומה השני, במסגרתו הודיעה שתופיע בהיכל התרבות בתל אביב ב-24 ביולי 2018.

2018: "Brava","Acusada" ו-"Talento Fox"

במהלך 2018 הופיעה אספוסיטו במסגרת סיבוב הופעות השלישי שלה עם האלבום בארגנטינה, פרו, מיאמי, איטליה וספרד. אספוסיטו הוציאה את אלבום האולפן השלישי שלה, "Brava", באוגוסט 2018. בפברואר השתתפה ברמיקס לשיר "Mi Mala" של Mau y Ricky וקרול ג'י עם בקי ג'יי ולסלי גרייס. באפריל, אספוסיטו פרסמה את הסינגל השלישי מתוך האלבום, בשם "100 Grados", אשר כולל את הזמר והמפיק האמריקאי-פרואני A.CHAL.
אספוסיטו החלה לשמש כשופטת בתוכנית ריאליטי של רשת פוקס באמריקה הלטינית בשם "Talento Fox", אשר עלתה לאוויר באוגוסט 2018. באותה שנה הופיעה בתפקיד הראשי בסרט "Acusada" (הנאשמת), בתור דולורס דרייר, נערה המואשמת ברצח חברתה הטובה ביותר. הסרט יצא לאקרנים בספטמבר 2018. במהלך השנה אספוסיטו הוציאה ליין בגדים משלה יחד שיתוף פעולה עם חברת הבגדים הארגנטינאית "Street‏ 47".